PG du Plessis: 'n Diep leemte wat nie gevul kan word | Maroela Media
PG du Plessis (Foto: ATKV)
Die ATKV en die Bloemfonteinse Skrywersvereniging het albei in roerende huldeblyke aan die ontslape skrywer en dramaturg dr. PG du Plessis gesê sy afsterwe laat 'n leemte wat deur niemand gevul kan word nie.
Du Plessis is Woensdagmiddag in die ouderdom van 82 oorlede.
"Woorde ontbreek om sy bydrae tot die wêreld van Afrikaans te beskryf en sy nalatenskap sal nog jare lank eggo," lui die huldeblyk aan die skrywer.
"Nou het sy welbekende stem en lag vir oulaas stil geword en die ondeunde vonkel in sy oë is geblus na 'n uitmergelende, maar moedige jare lange stryd teen kanker. Hy was voorwaar 'n skrywer wat die lag saam met die traan beter as enigeen kon vasvang," sê die Bloemfonteinse Skrywersvereniging.
Du Plessis – vir aanhangers bekend as PG en aan vriende as Pieter – se Koöperasiestories het hom 'n bekende naam in talle Suid-Afrikaanse huishoudings gemaak.
Hy was egter veel meer as net skrywer, sê die ATKV in sy huldeblyk – hy was ook onderwyser, akademikus, koerantman, draaiboekskrywer en 'n vriend vir baie.
Almal weet egter nie eweveel van sy grootwordjare nie.
Pieter Georg (PG) du Plessis is op 14 Julie 1934 in Boshof in die Vrystaat gebore. Sy pa was 'n onderwyser wat ook baie lief vir die letterkunde was. Ná matriek is PG na die Universiteit van Pretoria waar hy 'n BA-graad behaal het in 1955 en sy onderwysdiploma in 1957. Hy werk daarna heeltyds, maar hou aan studeer en in 1966 behaal hy sy doktorsgraad. NP van Wyk Louw was sy promotor.
In 1969 debuteer Du Plessis met Die nag van Legio, 'n strak drama wat in 'n gestig afspeel. Die volgende jaar word die stuk met die WA Hofmeyr-prys bekroon.
Sy volgende drama, Siener in die suburbs, is uitsonderlik, juis omdat dit doodgewone werkersklasmense in doodgewone omstandighede uitbeeld. Ná dekades is die stuk steeds relevant en is dit onlangs weer by verskeie feeste opgevoer. Die Hertzogprys word dan ook in 1972 aan du Plessis toegeken vir Die nag van Legio en Siener in die suburbs.
In 1980 verskyn 'n bundel genaamd Koöperasiestories op Donderdag by Perskor uit sy pen. Dit word gereeld herdruk en op 27 April 1983 word die eerste episode van Koöperasiestories op Suid-Afrikaanse TV uitgesaai. Dit was dadelik 'n enorme sukses.
Du Plessis het sy laaste jare op sy plaas Sémóer geslyp. Hy word oorleef deur sy vrou, Marie, asook die egpaar se twee kinders en 'n aantal kleinkinders.
Soos Jan FE Cilliers geskryf het: "Stil broers, daar gaan 'n man verby."
…wat n begaafde man…ek het hom terdee geniet…hy het vir my skool gegee…RIP…ons – SA – gaan jou mis…
Ek voel saam met sy familie. Dit is erg dat van ons bekende/beminde mense so een vir een afsterwe. Dit is maar die realiteit van die lewe. Ek het ongelukkig nie die voorreg gehad om hom persoonlik te ken nie. Wat ek wel van en oor hom lees, was hy 'n formidabele skrywer met 'n ekstra fyn waarnemingsvermoë en skerp sin vir humor. Hy het beslis 'n baie groot bydrae gemaak.
Dankie PG vir al jou kwinkslae en lag. It het diep spore getrap. Innige simpatie aan jou familie. RIV
Hy was bekend onder al die Suid Afrikaners. n Mens duisend. Ons is trots oo so n wonderlike mens. RIP PG. sterkte aan sy vrou en kinders asook kleinkinders. Ons dink aan julle
Ek het vanoggend 'n opname gehoor van PG en Izak oor RSG, wat 'n tyd gelede gemaak was. PG het verklaar dat God nie bestaan nie, hy het baie gevloek en gesê dat hy waarskynlik binnekort gaan "vrek" en gladnie bang is daarvoor nie. Beslis 'n swak nalatenskap van 'n sogenaamde nasionale "held".